## Odluka o plaćanju i naplati u stranim sredstvima plaćanja u zemlji

### NN 111/2005 (21.9.2005.), Odluka o plaćanju i naplati u stranim sredstvima plaćanja u zemlji

# HRVATSKA NARODNA BANKA

**2048**

Na temelju članka 38. stavka 3. pod l) Zakona o
Hrvatskoj narodnoj banci (»Narodne novine«, br.
36/2001.) i članka 15. Zakona o deviznom poslovanju (»Narodne novine«, br. 96/2003.) Savjet Hrvatske narodne banke na sjednici održanoj
14. rujna 2005. donio je

## ODLUKU

o plaćanju i naplati u stranim sredstvima
plaćanja u zemlji

***Opće odredbe***

I.

Ovom odlukom određuju se poslovi u kojima su
dopušteni plaćanje i naplata u stranim sredstvima plaćanja između rezidenata te
između rezidenata i nerezidenata u Republici
Hrvatskoj.

II.

Dopušteni su prijenosi deviznih sredstava između
deviznog računa rezidenta fizičke osobe koji je vlasnik računa i računa
rezidenta fizičke osobe koji je zakonski zastupnik ili skrbnik vlasnika računa.

III.

Dopuštene su donacije stranih sredstava plaćanja
između rezidenata u znanstvene, kulturne i humanitarne svrhe.

***Plaćanje i naplata
između rezidenata***

IV.

(1) Dopušteni su plaćanje i naplata između
rezidenata u stranim sredstvima plaćanja u sljedećim slučajevima:

a) pri kupoprodaji robe s carinskog skladišta
tipa »D«;

b) za isplatu i povrat troškova službenog puta i
drugih troškova povezanih s time u inozemstvu uključujući terenski dodatak;

c) pri posredničkim poslovima u međunarodnom
prijevozu i turističko-agencijskim uslugama, između posrednika i drugog
rezidenta fizičke osobe, za uslugu koju je pružio nerezident.

(2) Dopušteni su plaćanje i naplata između
rezidenata u devizama u sljedećim slučajevima:

a) pri kupoprodaji na primarnom tržištu
blagajničkih zapisa Hrvatske narodne banke i vrijednosnih papira izdanih od
Republike Hrvatske koji glase na stranu valutu;

b) pri kupoprodaji vrijednosnih papira koji
kotiraju ili su izdani u inozemstvu, između investitora i ovlaštenog društva te
između ovlaštenih društava, osim vrijednosnih papira koji su izdani u
inozemstvu, a kotiraju u Republici Hrvatskoj;

c) za isplatu plaća radnicima rezidenata koji su
privremeno na radu u inozemstvu (radnici na radilištima u inozemstvu, u predstav­ništvima, pomorci,
konzuli, diplomati i slično);

d) pri kupoprodaji robe i usluga između
korisnika slobodne zone te pri kupoprodaji robe i usluge između korisnika
slobodne zone i rezidenta izvan zone, ako je riječ o domaćoj robi ili usluzi
koja je namijenjena izvozu ili ako je riječ o stranoj robi ili usluzi;

e) pri izvođenju investicijskih radova u
inozemstvu, između nositelja posla i drugih sudionika u poslu za iznos
naplaćenih radova;

f) pri posredničkim poslovima u međunarodnom
prijevozu i turističko-agencijskim uslugama, između posrednika i drugog
rezidenta, za uslugu koju je pružio ili primio nerezident;

g) kod tekućih poslova u trgovini s inozemstvom,
između posrednika i drugog rezidenta za plaćanje uvoza robe i usluga, odnosno
za naplaćeni izvoz robe i usluga;

h) u postupku unutarnje proizvodnje za uslugu
dorade, obrade i prerade uključujući i utrošeni materijal, koju je rezident
pružio nositelju unutarnje proizvodnje;

i) pri obračunu po platnim karticama za iznos
plaćanja ili podizanja gotovine platnom karticom domaćeg izdanja kojom se
rezident koristio u inozemstvu, odnosno za iznos naplate ili podizanja gotovine
platnom karticom stranog izdanja kojom se nerezident
koristio u Republici Hrvatskoj;

j) između podružnice stranog osnivača i drugog
rezidenta ako plaćanje i naplata predstavljaju ispunjenje obveze iz ugovora
sklop­ljenog između tog drugog rezidenta i stranog
osnivača te podruž­nice.

***Plaćanja i naplate
između rezidentnog društva za osiguranje i rezidenta***

V.

(1) Dopušteni su plaćanje i naplata premije
osiguranja u devizama između društva za osiguranje i rezidenta kada je
ugovaratelj osiguranja fizička osoba koja u inozemstvu boravi na temelju važeće
radne dozvole u trajanju od najmanje 183 dana.

(2) Kada se sklapa ugovor o reosiguranju između
rezidentnog osiguravateljskog ili reosiguravateljskog
društva i nerezidentnoga reosiguravateljskog društva,
dopuštena je naplata premije i isplata štete u devizama između sljedećih
rezidenata:

a) osiguravateljskog
društva i ugovaratelja odnosno korisnika osiguranja;

b) osiguravateljskog i
reosiguravateljskog društva na temelju ugovora o
reosiguranju.

***Plaćanja i naplate za
tekuće poslove između rezidenta i nerezidenta***

VI.

(1) Plaćanje i naplata u devizama za tekuće
poslove između re­zidenta i nerezidenta
dopušteni su pri izvozu i uvozu robe i usluga.

(2) Uvoz ili izvoz robe dokazuje se jedinstvenom
carinskom deklaracijom za izvoz ili uvoz, a uvoz ili izvoz usluga dokazuje se
ugovorom ili računom za uslugu.

***Plaćanja i naplate za
kapitalne posloveizmeđu rezidenta i nerezidenta***

VII.

(1) Dopušteni su plaćanje i naplata u devizama
između rezidenta i nerezidenta za kapitalne poslove,
osim u slučajevima:

a) kupoprodaje nekretnine u Republici Hrvatskoj
i udjela u trgovačkim društvima sa sjedištem u Republici Hrvatskoj;

b) kupoprodaje udjela u investicijskim fondovima
osnovanima prema propisima Republike Hrvatske;

c) kupoprodaje vrijednosnih papira koji kotiraju
ili su izdani u Republici Hrvatskoj bez obzira na to glase li na stranu valutu
ili kune, osim vrijednosnih papira koji su izdani u Republici Hrvatskoj, a
kotiraju u inozemstvu.

(2) Zabrana iz točke c) prethodnog stavka ne
odnosi se na ku­po­prodaju na primarnom tržištu
vrijednosnih papira izdanih od Republike Hrvatske koji glase na stranu valutu.

***Plaćanja i naplate pri
cesiji, asignacijii preuzimanju duga***

VIII.

Dopušteni su plaćanje i naplata između
rezidenata te rezidenata i nerezidenata u devizama
koji su posljedica obračunskih oblika pla­ćanja – cesije, asignacije, preuzimanja duga te drugih
oblika me­đusobnih namira obveza i potraživanja u
kojima je barem jedan od sudionika nerezident, osim
ako bi takvo plaćanje i naplata mogli imati učinak nedopuštenoga kreditiranja
iz članka 17. stavka 2. Zakona o deviznom poslovanju ili ako se obračunski
oblik plaćanja odnosi na potraživanje odnosno dug iz kapitalnih poslova
navedenih u točki VII. stavku 1. pod a) – c) ove odluke.

***Prijelazne i završne
odredbe***

IX.

Danom stupanja na snagu ove odluke prestaje
važiti Odluka o plaćanju i naplati u stranim sredstvima plaćanja u zemlji (»Narodne
novine«, br. 146/2003. i 195/2003.).

X.

Ova odluka stupa na snagu osmog dana od dana
objave u »Narodnim novinama«.

O.br. 675/2005.Zagreb,
14. rujna 2005.

Predsjednik Savjeta

Hrvatske narodne banke

guvernerHrvatske narodne banke

**dr****. sc. Željko Rohatinski**, v. r.

Odluka, NN 111/2005-2048